
07.2
GWEITHDREFN AR GYFER YR ADOLYGIAD CYFNODOL O RADDAU YMCHWIL


PRIFYSGOL METROPOLITAN CAERDYDD
GWEITHDREFN AR GYFER ADOLYGU GRADDAU YMCHWIL

1.	Cyflwyniad
1.1      Mae’r adran hon yn amlinellu’r weithdrefn ar gyfer adolygu’r graddau ymchwil, gan gynnwys Doethur mewn Athroniaeth a Meistr mewn Athroniaeth trwy ymchwil (PhD/MPhil), Doethuriaeth a Addysgir a Doethuriaeth Broffesiynol. Mae’n ystyried cyffredinolrwydd y weithdrefn adolygu ar gyfer rhaglenni gradd israddedig ac ôl-radd yng Nghyfrol 2, Adran 06.2, ond mae’n rhoi sylw i gyd-destun penodol graddau ymchwil.
1.2      Cynhelir adolygiadau fel rhan o gylch pum mlynedd fel arfer.
1.3      At ddibenion y weithdrefn hon, mae’r term ‘Ysgol’ yn cwmpasu Ysgolion academaidd y Brifysgol, y Ganolfan Ymchwil Dylunio a Datblygu Cynnyrch ac unrhyw bartner cydweithredol sydd wedi’i gymeradwyo i gyflwyno graddau ymchwil sy’n arwain at ddyfarniad y Brifysgol. Mewn achosion o’r fath, yn ogystal â’r weithdrefn hon, mae gweithdrefnau’r Brifysgol ar gyfer dewis, cymeradwyo, monitro ac adolygu darpariaeth gydweithredol yn berthnasol hefyd. 
1.4     At ddibenion y weithdrefn hon, mae’r term ‘Cydlynydd Cyflwyno’ yn cyfeirio at enwebai Cyfarwyddwr Ymchwil y Brifysgol, sy’n gyfrifol am gydlynu’r ddogfen gyflwyno a rheoli’r broses o amddiffyn rhaglenni graddau ymchwil sy’n cael eu hadolygu. Mae’r term ‘Tîm Cyflwyno’ yn cyfeirio at staff y Brifysgol sy’n cymryd rhan yn y gwaith o gynhyrchu ac amddiffyn y ddogfen gyflwyno ac sy’n cael eu harwain gan y Cydlynydd Cyflwyno. Fel arfer, bydd y ‘Tîm Cyflwyno’ yn cynnwys Cyfarwyddwr a Dirprwy Gyfarwyddwr Ymchwil y Brifysgol, Cadeirydd Grŵp Graddau Ymchwil y Brifysgol, Cadeiryddion Pwyllgorau Graddau Ymchwil Ysgolion, Cyfarwyddwr/Deon Cyswllt Ymchwil  Ysgolion a chynrychiolwyr Cyfarwyddwyr Astudiaethau a Goruchwylwyr Ysgolion. 
1.5      At ddibenion y weithdrefn hon, mae’r term ‘Panel Adolygu’ yn cyfeirio at yr unigolion a benodwyd yn unol â gweithdrefn Panel Sefydlog Cymeradwyo Rhaglenni’r Brifysgol wedi’i haddasu’n briodol yn unol â chyd-destun graddau ymchwil, i gynnal y broses o graffu ar yr adolygiad a gwneud argymhellion i’r Pwyllgor Ansawdd a Safonau Academaidd.  
2.	Awdurdod
2.1      Trwy ei phwerau dyfarnu graddau ymchwil, mae’r Brifysgol yn gyfrifol am sicrhau ansawdd a gwella ei rhaglenni gradd ymchwil.
2.2     Mae’r Brifysgol yn cynnwys ei rhaglen PhD/MPhil ynghyd â’r rhaglenni Doethuriaeth a Addysgir a Doethuriaeth Broffesiynol yn ei phortffolio o raddau ymchwil. Cyfeirir at y ddwy raglen olaf hyn fel Doethuriaethau a Addysgir o hyn ymlaen.
2.3     Os yw’r adolygiad yn cynnig cymhwyster Prifysgol newydd, dylid ceisio cymeradwyaeth cyn yr adolygiad gan ddefnyddio’r weithdrefn ganlynol yn y Llawlyfr Academaidd: Cyfrol 1, Adran 14.2 - Cymeradwyo Graddau Newydd.
3.	Strwythur ar gyfer Graddau Ymchwil
3.1      Mae’r rheolau canlynol yn berthnasol ynglŷn â chynnal graddau ymchwil yn y Brifysgol:
.1        rhaid i bob Ysgol fod â nifer digonol o aelodau staff academaidd sydd â phrofiad addas a’r cymwysterau i oruchwylio graddau ymchwil, ac mae’n rhaid i o leiaf eu hanner fod yn gymwys i weithredu fel Cyfarwyddwyr Astudio;
.2        rhaid i bob Ysgol sicrhau bod ei myfyrwyr ymchwil yn gallu derbyn y cyfleusterau sydd wedi’u hamlinellu yng Nghod Ymarfer y Brifysgol ar gyfer Graddau Ymchwil (y cyfeirir ato o hyn ymlaen fel Cod Ymarfer y Brifysgol);
           .3       rhaid i bob Ysgol gydymffurfio â’r holl brosesau gweinyddol a nodir 
yng Nghod Ymarfer y Brifysgol;	

.4        bydd gan bob Ysgol Gyfarwyddwr Ymchwil/Deon Cyswllt Ymchwil neu unigolyn cyfatebol a fydd yn gyfrifol am oruchwylio’r broses o dderbyn, goruchwylio a gweinyddu ymgeiswyr, gan gynnwys gweinyddu mewn perthynas ag arholiadau;

.5        bydd gan bob Ysgol Bwyllgor Graddau Ymchwil yn unol â Chod Ymarfer y Brifysgol.

4.	Diben yr Adolygiad, Fframwaith Rheoleiddio a Meincnodau Allanol

4.1      Bydd yr adolygiad, gan roi sylw i unrhyw addasiadau corfforedig arfaethedig, yn ceisio sicrhau’r canlynol:

.1        bod safonau wedi’u cynnal, bod prosesau gwella ansawdd wedi’u cyflwyno trwy gymryd camau ar faterion a godwyd, a bod diweddariadau priodol wedi’u rhoi ar waith drwy’r mecanweithiau cywir;

.2        bod y graddau ymchwil yn cyd-fynd â Chenhadaeth, Strategaeth Ymgysylltu â Myfyrwyr ac Egwyddorion Cwricwlwm y Brifysgol, a’u bod yn cyrraedd lefelau priodol o ansawdd a safonau;

.3        bod cydlyniant academaidd ar draws pob un o’r rhaglenni gradd ymchwil;

.4         bod taith y myfyriwr drwy’r rhaglenni gradd ymchwil yn gadarn;  

.5         bod sylw dyladwy wedi’i roi i feincnodau’r QAA a meincnodau allanol eraill yn ôl yr angen;

.6        bod y dogfennau cyflwyno yn dderbyniol.

4.2	Y fframwaith rheoleiddio ar gyfer yr adolygiad fydd Rheoliadau PhD/MPhil, Rheoliadau Doethuriaeth a Addysgir a Rheoliadau Doethuriaeth Broffesiynol y Brifysgol, fel y’u nodir yn y Llawlyfr Academaidd. Hefyd, rhoddir sylw dyladwy i God Ymarfer y Brifysgol a’r Llawlyfr Astudiaethau Ymchwil.

4.3      Bydd meincnodau allanol hefyd yn cael eu hystyried, gan gynnwys y disgwyliad i ddyfarnu graddau ymchwil mewn amgylchedd ymchwil sy’n darparu safonau academaidd diogel ar gyfer gwneud ymchwil a dysgu am ddulliau, gweithdrefnau a phrotocolau ymchwil. Dylai’r amgylchedd hwn gynnig cyfleoedd o ansawdd a’r gefnogaeth sydd ei hangen ar fyfyrwyr i sicrhau deilliannau academaidd, personol a phroffesiynol llwyddiannus o’u graddau ymchwil. 

4.4	Felly, rhoddir ystyriaeth briodol i’r meincnodau allanol canlynol:

	.1 Cyngor a Chanllawiau ar Raddau Ymchwil y QAA;

          .2  Disgrifydd Cymhwyster y Fframwaith Cymwysterau Addysg Uwch ar gyfer Gradd Ddoethurol; 

.3 Datganiad o Nodweddion Gradd Ddoethurol y QAA a Datganiad o Nodweddion Gradd Meistr y QAA, yn enwedig y categorïau sy’n ymwneud â graddau meistr ymchwil a graddau meistr arbenigol/uwch.

4.5      Gellir gwneud argymhellion i’r Pwyllgor Ansawdd a Safonau Academaidd ynglŷn â fframwaith rheoleiddio’r Brifysgol a nodwyd ym Mharagraff 4.2 uchod, os penderfynir yn ystod yr adolygiad bod angen cysoni’r fframwaith â meincnodau allanol, gan gynnwys y rhai a nodwyd ym Mharagraff 4.4 uchod.

5.	Gwerthuso Cyflwyniad yr Adolygiad	

5.1      Disgwylir y bydd y Panel Adolygu wedi sicrhau ei hun o’r canlynol wrth wneud ei argymhellion i’r Pwyllgor Ansawdd a Safonau Academaidd:

.1        bod gan bob Ysgol drefniadau effeithiol ar waith i gynnal safonau academaidd priodol a gwella ansawdd y rhaglenni gradd ymchwil, gan gynnwys eu monitro yn erbyn dangosyddion mewnol ac allanol sy’n adlewyrchu cyd-destun eu cyflwyno; 

.2        bod pob Ysgol wedi darparu, a bydd yn parhau i ddarparu, amgylchedd sy’n rhoi cymorth ar gyfer ymgymryd ag ymchwil a dysgu am ymchwil, a lle mae ymchwil ragorol, a gydnabyddir gan gymuned y pwnc perthnasol, yn digwydd;

.3        bod pob Ysgol wedi darparu tystiolaeth o brosesau rheoli a gweinyddu effeithiol a digonol, adnoddau dynol, ffisegol a rhithwir digonol sy’n cael eu defnyddio’n dda, a systemau priodol ar gyfer sicrhau ansawdd;

.4        bod gweithgarwch ymchwil pob Ysgol o ansawdd priodol a safon briodol i gefnogi ymchwil ar lefel ddoethurol. Mae’r canlynol yn enghreifftiau o dystiolaeth ategol i’w chyflwyno at ddibenion adolygu:

i)         bod hanes yr Ysgol o weithgarwch ymchwil, tystiolaeth o ddiwylliant ymchwil a chynigion ar gyfer datblygiadau yn y dyfodol (wedi’u cefnogi gan ystadegau) yn dderbyniol;	

ii)        bod y gweithdrefnau manwl sydd ar waith ar hyn o bryd ar gyfer cofrestru, monitro, goruchwylio ac asesu myfyrwyr doethurol yn dderbyniol. Byddant yn cynnwys:

a)        gweithdrefnau derbyn sy’n glir, yn cael eu cymhwyso’n gyson ac yn arddangos cyfle cyfartal, gan sicrhau mai dim ond ymgeiswyr sydd â chymwysterau priodol ac sydd wedi’u paratoi’n dda sy’n cael eu derbyn ar ôl proses benderfynu sy’n cynnwys o leiaf ddau aelod o staff sydd wedi’u hyfforddi ar  ddethol a derbyn myfyrwyr gradd ymchwil;

b)       rhaglen gynefino a llawlyfr myfyrwyr sy’n darparu digon o wybodaeth iddynt ddechrau astudio gyda dealltwriaeth o’r amgylchedd y byddant yn gweithio ynddo;

c)        trefniadau diffiniedig ar gyfer goruchwyliaeth, hawliau a chyfrifoldebau’r goruchwyliwr a’r myfyriwr a bod y rhain yn cael eu cyfleu’n glir;

d)        trefniadau goruchwylio systematig a chlir, gan gynnwys penodi goruchwylwyr sydd â sgiliau priodol a gwybodaeth am y pwnc i gefnogi ac annog myfyrwyr ymchwil, tîm goruchwylio ar gyfer pob myfyriwr, gan gynnwys prif oruchwyliwr fel unigolyn cyswllt penodedig, a sicrhau bod goruchwylwyr yn cael digon o amser i gyflawni eu cyfrifoldebau yn effeithiol;

e)        cyfnod prawf a dilyniant o’r MPhil i’r PhD ac o’r rhan a addysgir o Ddoethuriaeth a Addysgir;

f)        meini prawf a gweithdrefnau asesu yn unol â rheoliadau perthnasol y Brifysgol;

g)       meini prawf asesu sy’n diffinio safonau academaidd a chyflawniadau graddedigion mewn ffordd glir sydd ar gael yn rhwydd i fyfyrwyr, staff ac arholwyr ymchwil;

h)        gweithdrefnau asesu sy’n glir, yn drylwyr, yn deg ac yn gyson, yn cynnwys mewnbwn gan arholwr allanol, wedi’u cwblhau yn unol ag amserlen resymol a’u cyfleu’n glir i fyfyrwyr, goruchwylwyr ac arholwyr.
	
	iii)	bod y systemau sydd ar waith i fonitro, cefnogi ac adolygu cynnydd myfyrwyr (gan gynnwys adolygiadau cynnydd ffurfiol a phenodol yn ystod cyfnodau gwahanol) ac i dderbyn adborth gan fyfyrwyr wedi’u diffinio’n glir ac yn briodol. Hefyd, mae’r cyfryw systemau yn hysbys i fyfyrwyr a goruchwylwyr, gan gynnwys yr angen i gadw cofnodion priodol o ganlyniadau cyfarfodydd a gweithgareddau cysylltiedig; 	

                   iv)	bod gweithdrefnau annibynnol a ffurfiol ar gyfer ymdrin â chwynion ac apeliadau ar waith ac yn cael eu hyrwyddo, ac maent yn deg, yn glir, yn gadarn ac yn cael eu cymhwyso’n gyson, ac mae seiliau derbyniol ar gyfer cwynion ac apeliadau wedi’u diffinio’n glir;

                   v)	bod gwasanaethau lles a chymorth myfyrwyr priodol ar waith;

                  vi)	bod cyfleoedd priodol ar gael i fyfyrwyr ymchwil ddatblygu eu sgiliau ymchwil, personol a phroffesiynol, a bod anghenion datblygu o’r fath yn cael eu nodi ar ddechrau’r radd a’u hadolygu a’u diweddaru’n rheolaidd ar ôl hynny;

                 vii)	bod y staff academaidd a fydd yn goruchwylio ac yn rheoli’r graddau ymchwil yn ddigonol o ran nifer ac ansawdd. Bydd angen gwybodaeth fanwl yn y meysydd canlynol:

		a)	rhestr o’r holl staff (academaidd, gweinyddol a thechnegol);

                                b)	CVs goruchwylwyr, gan gynnwys profiad o oruchwylio gwaith ymchwil;
			
                               	c)	graddau ymchwil staff;

                              	d)	polisi datblygu staff ac enghreifftiau o weithgareddau presennol;		

                          	e)	profiad staff ym maes goruchwylio ymchwil;

                          	f)	myfyrwyr sydd wedi’u cofrestru ar hyn o bryd neu sydd wedi cwblhau’r rhaglen;

                         	g)	myfyrwyr sydd wedi tynnu’n ôl/wedi methu â chwblhau’r rhaglen;

                         	h)	llawlyfr graddau ymchwil i staff.

 	viii)	bod yr adnoddau sydd ar gael neu sy’n cael eu cynnig yn ddigonol o ran maint ac ansawdd. Rhoddir pwyslais ar lyfrgelloedd, technoleg gwybodaeth a rhithwir, a chyfleusterau ymchwil;

	ix)       bod mecanwaith ar waith ar gyfer casglu, adolygu ac ymateb yn briodol i werthusiadau gan y rhai sy’n ymwneud â’r rhaglenni gradd ymchwil, gan gynnwys myfyrwyr gradd ymchwil unigol, grwpiau ohonynt a’u cynrychiolwyr, gan sicrhau bod gwerthusiadau o’r fath yn cael eu hystyried yn agored ac yn adeiladol cyn cyfleu’r canlyniadau yn briodol;

	x)        bod Grŵp Graddau Ymchwil y Brifysgol a Phwyllgor Graddau Ymchwil pob Ysgol yn gweithredu yn unol â’u cylch gorchwyl a bod y cylch gorchwyl yn parhau i fod yn briodol.

.5        bod y cwricwlwm yn cyd-fynd â’r Strategaeth Ymgysylltu â Myfyrwyr a’r 
         Egwyddorion Cwricwlwm, a bod unrhyw newidiadau arfaethedig i baramedrau cwricwlwm y Brifysgol, gan gynnwys y rhai ar gyfer oriau cyswllt, modiwlau dewisol, pwysoliad credydau, lleoliadau, asesiad dilys a dulliau cyflwyno, yn cael eu cefnogi gan achos academaidd cadarn;

.6      cydlyniant academaidd y graddau ymchwil a phriodoldeb eu nodau rhaglen, deilliannau dysgu, cynnwys, methodolegau dysgu ac addysgu, a strategaethau asesu (gan gynnwys adborth i fyfyrwyr) a chydbwysedd dulliau asesu;

.7      cadernid taith y myfyriwr drwy raglen y radd ymchwil, gan gynnwys y sail resymegol sy’n cysylltu deilliannau dysgu, cynnwys, methodolegau dysgu ac addysgu, a strategaethau asesu (gan gynnwys adborth i fyfyrwyr) a chydbwysedd dulliau asesu; 

.8        bod unrhyw argymhellion yn ymwneud ag ymgorffori cyflogadwyedd 
wrth gynllunio’r cwricwlwm wedi’u hystyried;

.9        bod y ddogfen gyflwyno yn dangos tystiolaeth o ymateb i adborth rhanddeiliaid yn fewnol ac yn allanol;

.10      bod cysondeb â gofynion y Brifysgol ar gyfer dulliau dysgu gwahanol (ar y  campws/cyfunol/ar-lein);

.11	perthynas y rhaglenni gradd ymchwil ag unrhyw feincnod a safonau cenedlaethol (e.e. datganiad meincnod pwnc y QAA, disgrifydd cymhwyster y Fframwaith Cymwysterau Addysg Uwch, Datganiad Nodweddion y QAA, ac unrhyw ofynion Cyrff Proffesiynol, Statudol a Rheoleiddiol perthnasol) a sut maent yn cymharu â’r rhain;

.12      pan fydd ymarfer proffesiynol, lleoliad gwaith ac ati, yn cael eu hymgorffori, rhaid cymhwyso’r egwyddorion rheoli, cymorth ac asesu perthnasol a sicrhau cydymffurfiaeth gyffredinol â pholisi a chanllawiau’r Brifysgol ar gyfer dysgu seiliedig ar waith a dysgu ar leoliad;

.13    	pan fydd myfyrwyr yn cymryd rhan mewn rhaglenni cyfnewid a mathau eraill o astudio i ffwrdd o’r Brifysgol, a allai gynnwys asesiad gan drydydd parti, bydd y broses o reoli a goruchwylio elfennau o’r fath, a’r dulliau o sicrhau credyd academaidd a lefelau marcio/asesu, yn digwydd yn unol â gofynion y Brifysgol;

.14   	mewn achosion lle mae dysgu ar-lein neu ddysgu cyfunol yn mynd i gael eu defnyddio, bydd y dull a ddefnyddir, y cymorth sydd ar gael, a’r deunyddiau dysgu arfaethedig yn cyd-fynd â 10 Egwyddor Dysgu Ar-lein y Brifysgol;

.15 		bod unrhyw newidiadau arfaethedig yn adlewyrchu perfformiad y graddau ymchwil hyd yma a bod y safonau a osodwyd wrth gyflwyno’r 
      		graddau ymchwil neu ers eu hadolygiad cyfnodol diwethaf wedi’u cynnal;

.16 	bod prosesau gwella ansawdd wedi’u cyflwyno trwy gymryd camau gweithredu yn ymwneud â materion a godwyd, a bod diweddariadau priodol i’r graddau ymchwil wedi’u rhoi ar waith drwy’r mecanweithiau cywir;
	
.17 	ansawdd Llawlyfr y Rhaglen i Fyfyrwyr a’r platfform dysgu;

.18 	trefniadau ar gyfer tiwtora personol;

.19 	bod yr holl ddogfennau sydd angen eu cymeradwyo wedi’u cwblhau’n llawn
ac yn briodol;

5.2	Ar gyfer graddau ymchwil sydd wedi’u breinio i bartner cydweithredol, bydd y
             Panel Adolygu eisiau sicrwydd o’r canlynol hefyd:

.1     bod y rheolwyr a’r staff academaidd yn parhau i sicrhau bod safonau academaidd yn cael eu cyflawni’n llwyddiannus, a bod ansawdd y ddarpariaeth ar lefel debyg;

.2     bod adnoddau dysgu priodol a mecanweithiau cymorth i fyfyrwyr ar waith i gyflwyno’r graddau ymchwil;

.3     bod unrhyw fân newidiadau a gynigir i’r cwricwlwm (e.e. at ddibenion cyd-destun) yn dderbyniol o ran cynnwys, ehangder a lefel academaidd.
	
6.	Sicrhau Ansawdd y Ddogfen Gyflwyno	
6.1      Dylai’r Cydlynydd Cyflwyno a’r Tîm Cyflwyno ymgysylltu â’r Gyfarwyddiaeth Gwella Ansawdd (QED) yn y cyfnod sy’n arwain at gyflwyno’r dogfennau adolygu yn ymwneud ag unrhyw ailgynllunio/ailddatblygu’r graddau ymchwil. Bydd diffyg ymgysylltu â’r QED yn arwain at wahardd y cyflwyniad. Hefyd, dylai’r Cydlynydd Cyflwyno a’r Tîm Cyflwyno ymgynghori â chyflogwyr, myfyrwyr ac, os yw’n briodol, Cyrff Proffesiynol, Statudol a Rheoleiddiol ac unrhyw bartneriaid breinio yn ystod unrhyw broses o ailgynllunio ac ailddatblygu’r graddau ymchwil. Mae gan y Panel Adolygu, ar ran y Pwyllgor Ansawdd a Safonau Academaidd, yr hawl i ddisgwyl bod y Cydlynydd Cyflwyno wedi paratoi’r ddogfen gyflwyno a’r Tîm Cyflwyno, gan gynnwys adolygiad gan gymheiriaid o’r ddogfen gyflwyno ddrafft cyn ei rhyddhau i’r QED, a fydd wedyn yn adolygu’r ddogfen gyflwyno cyn ei rhyddhau i’r adolygwyr. Ni fydd yr adolygwyr yn ystyried dogfennau anghyflawn neu ddogfennau sydd wedi’u paratoi’n wael, neu gynigion sy’n gwyro oddi wrth baramedrau cwricwlwm y Brifysgol heb gymeradwyaeth ymlaen llaw wedi’i threfnu trwy’r QED.  

6.2      Bydd y ddogfen gyflwyno yn dangos yr hyn sydd wedi’i gyflawni ac, os yw’n briodol, yr hyn y bwriedir ei gyflawni. Dylai dogfennau cryno a chlir alluogi’r darllenydd i ddeall y cyflwyniad a nodi materion perthnasol. Cyfrifoldeb y Cydlynydd Cyflwyno a’r Tîm Cyflwyno yw sicrhau bod y dogfennau cyflwyno yn cydymffurfio â gofynion y Brifysgol a’u bod yn briodol o ran ansawdd.

6.3     Mae ansawdd y ddogfen gyflwyno yn elfen bwysig o adolygiad llwyddiannus, gan y bydd y ddogfen hon yn sylfaen i drafodaeth feirniadol. I’r perwyl hwn, mae natur yr iaith a’r cyflwyniad a ddefnyddir yn bwysig. Dylai’r ysgrifennu fod yn glir ac yn fanwl gywir gan ddefnyddio iaith syml sy’n osgoi jargon ac nad yw’n oreiriog. Gellir defnyddio diagramau, siartiau a hyperddolenni i dystiolaeth ategol/darluniadol lle bo’n fuddiol.  

6.4      Dylai’r ddogfen gyflwyno gael ei threfnu mewn ffordd sy’n hwyluso mynediad, cyfeirio a darllen. Dylai’r meysydd amrywiol a gwmpesir gael eu trefnu’n is-adrannau mewn dogfen fwy o faint neu fel dogfennau ar wahân. Dylid sicrhau bod y cynnyrch cyffredinol yn hylaw ac yn ddefnyddiol. Mae gwybodaeth am yr hyn sydd wedi’i gynnwys ym mhob pecyn dogfen yn ddefnyddiol, yn enwedig wrth olrhain materion.

6.5     Y Cydlynydd Cyflwyno a’r Tîm Cyflwyno sy’n gyfrifol am lunio’r ddogfen gyflwyno. Bydd y ddogfen gyflwyno yn sail i graffu ar yr adolygiad ac felly bydd ei hansawdd yn hanfodol bwysig. Rhaid i’r QED dderbyn y dogfennau cyflwyno i’w hanfon at yr adolygwyr erbyn y dyddiad cau penodedig, a bydd methu â chadw at y dyddiad cau yn arwain at ohirio neu ganslo’r adolygiad fel arfer.

6.6	Cyn cyflwyno’r dogfennau i’r QED, mae’r Cydlynydd Cyflwyno yn gyfrifol am sicrhau bod y mesurau canlynol wedi’u cymryd:

.1       mae ffurf, cynnwys ac ansawdd y ddogfen gyflwyno yn cydymffurfio â gofynion y Brifysgol, gan gynnwys gofynion y Rhestr Wirio ar gyfer Cyflwyniadau (Cyfrol 2, Adran 1.2 o’r Llawlyfr Academaidd);

.2        mae’r Tîm Cyflwyno a’r Ysgolion a fydd yn amddiffyn y ddogfen gyflwyno yn yr adolygiad yn berchen arni;

.3       mae’r adnoddau sydd eu hangen i gyflwyno’r graddau ymchwil ar gael a byddant yn parhau i fod ar gael, a bydd unrhyw newidiadau arfaethedig iddynt ar gael hefyd; os yw’n briodol, bydd unrhyw wasanaethau sy’n ofynnol gan yr holl Ysgolion sy’n cymryd rhan yn parhau i fod ar gael, ac os oes unrhyw newidiadau arfaethedig, byddant yn cael eu trefnu’n briodol a byddant ar gael trwy gydol oes y graddau ymchwil;

.4        mae cynllun y graddau ymchwil yn cydymffurfio ag Egwyddorion Cwricwlwm y Brifysgol, rheoliadau academaidd perthnasol, fframwaith strwythurol a pharamedrau’r cwricwlwm, ac mae’r gwaith wedi ystyried y broses cynllunio rhaglen ac unrhyw ymgynghoriad â Chynghorwyr Allanol, Cynghorwyr Myfyrwyr, Cynghorwyr Diwydiant, cyflogwyr, myfyrwyr ac unrhyw bartneriaid breinio;

.5        mae’r rhaglenni gradd ymchwil yn ymgorffori gofynion statudol y Brifysgol, er enghraifft, mewn perthynas â rheoliadau asesu a datblygu sgiliau ac ati, gan gynnwys sawl ymgais ailasesu a ganiateir (1 neu 2) ar gyfer y graddau ymchwil;

.6        mae’r rhaglenni gradd ymchwil, y broses o’u cyflwyno a’u rheoli, yn ymgorffori ac yn cyd-fynd â gofynion unrhyw feincnodau allanol perthnasol, gan gynnwys Cyngor a Chanllawiau’r QAA ar gyfer Graddau Ymchwil, Disgrifydd Lefel 8 y Fframwaith Cymwysterau Addysg Uwch ac, fel sy’n briodol, Disgrifydd Cymwysterau Lefel 7, Nodweddion Gradd Ddoethurol y Fframwaith Cymwysterau Addysg Uwch a Nodweddion Gradd Meistr Ymchwil, a meincnodau unrhyw Gyrff Proffesiynol, Statudol a Rheoleiddiol perthnasol;

.7        mae’r rhaglenni gradd ymchwil yn cynnwys cyfeiriad polisi dymunol ac EDGE y Brifysgol, fel yr amlinellir yn y Cynllun Strategol Corfforaethol presennol a strategaethau megis y Strategaeth Ymgysylltu â Myfyrwyr sy’n gysylltiedig â dysgu, addysgu, asesu ac ymchwil;

.8        mae goblygiadau addysgegol ac adnoddau o ganlyniad i fabwysiadu dysgu cyfunol neu ddysgu ar-lein wedi cael eu hystyried yn llawn ac maent yn gyson â ‘10 Egwyddor Dysgu Ar-lein’ y Brifysgol;

.9        mae’r rhaglenni gradd ymchwil yn cymeradwyo ac yn dangos dulliau o fabwysiadu sgiliau cyflogadwyedd drwy eu strategaethau dysgu ac addysgu, ac mae unrhyw argymhellion a wnaed gan y Tîm Cyflogadwyedd wedi cael eu hystyried;

10.      mae’r rhaglenni gradd ymchwil yn galluogi myfyrwyr i ddeall, dysgu ac elwa ar ymholiad sy’n seiliedig ar ymchwil, gan ganolbwyntio ar yr hyn sy’n berthnasol i’w disgyblaeth; ymgymryd ag ymchwil o’r fath; a chaffael a chymhwyso sgiliau ymchwil sy’n briodol i’w lefel a’u disgyblaeth.

6.7     Ar ôl derbyn y ddogfen gyflwyno ddrafft erbyn y dyddiad cau penodedig, bydd y QED yn trefnu gwaith craffu cychwynnol i sicrhau bod y ddogfen yn cydymffurfio â’r gofynion (strwythurol, rheoleiddiol ac ati) a, lle bo angen, bydd yn hysbysu’r Panel Adolygu am unrhyw feysydd sydd angen eu datblygu ymhellach. Bydd argymhellion ar gyfer newidiadau o ganlyniad i hyn yn cael eu trosglwyddo trwy’r QED i’r Cydlynydd Cyflwyno a’r Tîm Cyflwyno i’w hystyried cyn eu bod yn cyflwyno dogfennau diwygiedig ar gyfer cymeradwyaeth academaidd derfynol.

6.8     Mewn achosion lle ystyrir bod y ddogfen gyflwyno yn anfoddhaol, bydd Rheolwr Gweithrediadau Ansawdd y QED yn gofyn am ohirio neu ganslo’r adolygiad.

7.	Gwybodaeth sydd i’w Chynnwys yn y Ddogfen Gyflwyno

7.1       Rhaid cynnwys y dogfennau canlynol yn y ddogfen gyflwyno:

.1        Dogfen Hunanwerthuso (y Cydlynydd Cyflwyno fydd y prif awdur). Dylai’r Ddogfen Hunanwerthuso gynnwys sail resymegol a manylion unrhyw addasiadau arfaethedig, gan gynnwys tystiolaeth o gymeradwyaeth mewn egwyddor gan yr arholwr allanol. Bydd fformat y Ddogfen Hunanwerthuso yn cael ei drafod gan y Cydlynydd Cyflwyno a Phennaeth Gweithrediadau Ansawdd y QED, a bydd yn cael ei gymeradwyo gan yr olaf. Bydd yn ystyried nodweddion cyffredinol y canllawiau a’r templed yn y Llawlyfr Academaidd (Atodiad 1 o Gyfrol 2, Adran 06.2).

.2       Dogfen y Rhaglen, sy’n cynnwys manyleb y rhaglen a disgrifyddion modiwlau, wedi’u diweddaru trwy gynnwys unrhyw addasiadau arfaethedig (gweler hefyd .5 isod). Dylai Dogfen y Rhaglen gynnwys:

i)        cefndir hanesyddol cryno y rhaglenni gradd ymchwil gyda chyfeiriad penodol at eu datblygiad;

ii)        hanes gweithgarwch ymchwil pob Ysgol, tystiolaeth o’i diwylliant ymchwil a chynigion ar gyfer datblygiadau yn y dyfodol;

iii)       cyfeiriad at unrhyw adroddiadau allanol a mewnol ar ansawdd y graddau ymchwil, gan gynnwys unrhyw gyfeiriadau atynt yn yr Adolygiad Gwella Ansawdd diweddaraf gan y QED, a hunanarfarniad yn ymwneud â’r rhain;  

iv) 	y strwythur academaidd a rheoli;

v) 	gwasanaethau technegydd a chymorth gweinyddol;

vi) 	nifer y myfyrwyr, gofynion derbyn a gweithdrefn ddethol;

vii) 	rhaglen gynefino;

viii) 	trefniadau ar gyfer goruchwyliaeth, hawliau a chyfrifoldebau goruchwylwyr a myfyrwyr;

ix) 	cyfnod prawf a dilyniant o MPhil i PhD a rhannau a addysgir o’r rhaglenni Doethuriaeth a Addysgir;

x) 	meini prawf a gweithdrefnau asesu (yn unol â rheoliadau perthnasol y Brifysgol);

xi) 	y trefniadau sydd ar waith ar gyfer Pwyllgorau Grŵp Graddau Ymchwil y Brifysgol a Phwyllgorau Graddau Ymchwil Ysgolion;

xii) 	y systemau sydd ar waith ar gyfer monitro, cefnogi ac adolygu cynnydd myfyrwyr a derbyn adborth gan fyfyrwyr;

xiii) 	gwasanaethau ar gyfer lles a chymorth myfyrwyr;

xiv) 	gweithdrefnau ar gyfer ymdrin â chwynion ac apeliadau;

xv) 	cyfleoedd i fyfyrwyr ddatblygu sgiliau ymchwil, personol a phroffesiynol;

xvi) 	yr adnoddau sydd ar gael, yn benodol:

	a)      Llyfrgell

Manylion y stoc gyfredol, gan gynnwys cyfnodolion a mynediad electronig, oriau agor, cyllidebau blynyddol, polisi caffael, hawliau benthyca mewn prifysgolion a sefydliadau lleol ac eraill.

			b)     Technoleg Gwybodaeth

			         Darpariaeth, cyllideb a mynediad technoleg gwybodaeth.

			c)      Cyfleusterau ac Amgylchedd Ymchwil

Rhestr o’r ystafelloedd sydd ar gael ar gyfer ymchwil ac astudio, a chyfleusterau tiwtorial a seminarau.

xvii) 	Mecanwaith ar gyfer casglu, adolygu ac ymateb i werthusiad.

	.3	Curriculum Vitae a gwybodaeth fanwl am y staff academaidd sy’n addysgu, yn goruchwylio ac yn rheoli’r rhaglenni gradd ymchwil, gan gynnwys:

	i)	rhestr o’r holl staff (academaidd, gweinyddol a thechnegol);

	ii)     CVs goruchwylwyr;

	iii)	graddau ymchwil staff;

	iv)	polisi datblygu staff ac enghreifftiau o weithgareddau presennol;			
	v)	profiad staff ym maes goruchwylio ymchwil;

       vi)	myfyrwyr sydd wedi’u cofrestru ar hyn o bryd neu sydd wedi cwblhau’r rhaglen;

	vii)	myfyrwyr sydd wedi tynnu’n ôl/wedi methu â chwblhau’r rhaglen;

	viii)	llawlyfr graddau ymchwil i staff;

                	ix)  	rhaglen gynefino a’r Llawlyfr Rhaglen Myfyrwyr cyfredol. 

	.4	adroddiad astudiaethau graddedigion blynyddol am y ddwy flynedd ddiwethaf ac adroddiadau arholwr/gwiriwr allanol am y ddwy flynedd ddiwethaf; 

             .5      manylebau ac atodiadau* y rhaglen a’r disgrifyddion modiwlau 
                      wedi’u diweddaru i gynnwys unrhyw newidiadau arfaethedig; rhaid nodi modiwlau craidd nad yw myfyrwyr yn gallu gwneud iawn am eu methu. Mae templedi a chanllawiau ar gyfer manylebau rhaglenni a disgrifyddion modiwlau ar gael yn y Llawlyfr Academaidd, Cyfrol 2, Adran 1 - Sicrhau Ansawdd (Polisi, Canllawiau a Thempledi). 

			*mae atodiadau o’r fath yn cynnwys mapiau y cyfeirir atynt ym manyleb y rhaglen, er enghraifft:

		i) 	deilliannau dysgu a modiwlau rhaglenni;

		ii) 	dulliau asesu, strategaethau dysgu ac addysgu a modiwlau;

		iii)        deilliannau dysgu rhaglenni a modiwlau sy’n berthnasol i ddatganiadau meincnod perthnasol (datganiadau meincnod pwnc y QAA, disgrifyddion cymwysterau’r Fframwaith Cymwysterau Addysg Uwch, unrhyw ofynion Cyrff Proffesiynol, Statudol a Rheoleiddiol perthnasol).
		
	.6	cofnodion Grŵp Graddau Ymchwil y Brifysgol a Phwyllgorau Graddau Ymchwil Ysgolion am y ddwy flynedd ddiwethaf;

	.7      Cod Ymarfer y Brifysgol ar gyfer Graddau Ymchwil;

	.8      Llawlyfr Astudiaethau Ymchwil;

	.9      Adroddiad dilysu neu adroddiad yr adolygiad diwethaf;

	.10    Copïau o unrhyw adroddiadau allanol ar y rhaglenni gradd ymchwil sy’n cyfeirio at y cyfnod dan sylw, gan gynnwys unrhyw adolygiad allanol gan y QAA megis Adolygiad Gwella Ansawdd;

	.11 	Tystiolaeth briodol bod newidiadau yn y gorffennol i’r rhaglenni gradd ymchwil wedi digwydd trwy’r mecanwaith cywir;

	.12  Os yw’n ddarpariaeth gydweithredol, adroddiadau cymedrolwyr am y ddwy flynedd ddiwethaf a memorandwm awdurdodedig o raglen a chytundeb ariannol, os yn berthnasol.	

	.13	Unrhyw ddogfennau/adroddiadau perthnasol eraill;

	.14    Mynediad at blatfform dysgu’r rhaglen ar gyfer adolygwyr;

	.15   Copi o’r ymarferiad myfyrio ar Gydraddoldeb Hil a gynhaliwyd gan y 
                     Tîm Cyflwyno.

	D.S. dylai’r Cydlynydd Cyflwyno a’r Tîm Cyflwyno sicrhau bod cyfieithiadau Saesneg wedi’u cynnwys os yw’r cyflwyniad cyfan neu ran ohono yn y Gymraeg.

7.2	Yn ogystal â’r uchod, dylid darparu sampl o Adroddiadau Myfyrwyr Blynyddol a gwaith myfyrwyr megis posteri a thraethodau hir, enghreifftiau o arholiadau, aseiniadau ac ati yn ystod y broses adolygu.

8.	Llunio Argymhellion Adolygu

8.1        Fel arfer, ni ddylid gwneud argymhellion i’r Pwyllgor Ansawdd a Safonau Academaidd ar gyfer parhau â chymeradwyaeth rhaglen os oes gan y Panel Adolygu amheuon difrifol am sut mae unrhyw un o’r graddau ymchwil, neu bob un ohonynt, wedi gweithredu ers cael eu dilysu neu ers yr adolygiad blaenorol, o safbwynt y safonau a gyflawnwyd neu’r staffio a’r adnoddau sy’n gysylltiedig â’r rhaglenni.	
	
8.2        Mae’r sefyllfa sy’n achosi’r anhawster mwyaf yn codi mewn achos lle mae’r ddogfen yn ddiffygiol ond lle mae unrhyw amheuon wedi’u bodloni yn y drafodaeth. Mewn achosion o’r fath, rhaid i’r adolygwyr fod yn fodlon bod y materion wedi’u datrys neu y gellir eu datrys a bydd y dogfennau yn cael eu diwygio yn unol â hynny. 

8.3 	Gellir argymell y canlynol:

	.1 		cymeradwyo bod unrhyw un o’r graddau ymchwil neu bob un ohonynt yn parhau (gyda neu heb addasiadau arfaethedig);	

	.2 		cymeradwyo’r graddau ymchwil yn amodol ar fân newidiadau i’r dogfennau;

	.3 		cymeradwyo bod unrhyw un o’r graddau ymchwil neu bob un ohonynt yn parhau (gyda neu heb addasiadau arfaethedig) yn amodol ar fonitro parhaus gan y Pwyllgor Ansawdd a Safonau Academaidd. Os oes materion adnoddau yn codi, gan gynnwys materion staff, gall hyn arwain at ofyniad am gynllun gweithredu, i’w fonitro gan y Pwyllgor Ansawdd a Safonau Academaidd; 

	.4 		ni chymeradwyir bod unrhyw un o’r graddau ymchwil neu bob un ohonynt yn parhau ond y dylid eu hailgyflwyno ar ôl proses o ddatblygu neu ailgynllunio pellach;

	.5 	terfynu unrhyw un o’r graddau ymchwil neu bob un ohonynt 
	am y rheswm na fyddai cymhwyso newidiadau neu ddatblygu’r rhaglen/rhaglenni ymhellach yn arwain at raglen o ansawdd neu safon briodol.

8.4            Yn achos argymhelliad 1, 2 neu 3 uchod, cynghorir y Pwyllgor Ansawdd a Safonau Academaidd i gymeradwyo parhau ag unrhyw un o’r graddau ymchwil neu bob un ohonynt (ar ôl cwblhau unrhyw fân newidiadau neu gynllun gweithredu priodol, lle bo hynny’n berthnasol). Yn achos argymhelliad 5, bydd y canlyniad yn cael ei adrodd i Bwyllgor Datblygu’r Portffolio.

9.	Gweinyddu’r Adolygiad

9.1      Bydd y broses o weinyddu’r adolygiad yn digwydd o dan ofal y QED ac yn gyffredinol bydd yn dilyn y camau a nodir yng Nghyfrol 2, Adran 06.2 o’r Llawlyfr Academaidd – Adolygiad Cyfnodol a Dewisol o Raglenni Presennol. Bydd Cadeirydd y Pwyllgor Ansawdd a Safonau Academaidd yn cytuno ar addasiadau priodol yn dilyn argymhelliad Pennaeth Gweithrediadau Ansawdd y QED. Bydd y camau hyn yn cynnwys y canlynol:

.1        bydd Panel Sefydlog Cymeradwyo Rhaglenni sydd â chymwysterau a    phrofiad priodol yn cynnal yr adolygiad;

           .2       bydd y QED yn hwyluso ac yn cofnodi’r   adolygiad;

.3        y logisteg a’r amserlen ar gyfer yr adolygiad, gan gynnwys craffu cychwynnol ar y ddogfen gyflwyno ddrafft gan y QED ac adborth i’r Cydlynydd Cyflwyno a’r Tîm Cyflwyno;

.4        cyflwyno dogfen ddiffiniol y rhaglen fel ffeil PDF i’r QED gan y Cydlynydd Cyflwyno, unwaith y bydd canlyniad yr adolygiad wedi’i gymeradwyo gan y Pwyllgor Ansawdd a Safonau Academaidd. Bydd dogfen ddiffiniol y rhaglen wedi hynny yn gwasanaethu fel ffynhonnell wybodaeth y Brifysgol am y graddau ymchwil a adolygwyd.

